Document ID: 32009D0705

Reference:
16.9.2009
LV
Eiropas Savienības Oficiālais Vēstnesis
L 244/21
KOMISIJAS LĒMUMS
(2009. gada 14. septembris),
ar ko tiek izveidota Eiropas Patērētāju padomdevēja grupa
(2009/705/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
tā kā:
(1)
Kā paredzēts Līguma 153. pantā, attiecībā uz patērētāju aizsardzību Komisijai ieteicams apspriesties ar patērētājiem par jautājumiem, kas skar viņu interešu aizsardzību Kopienas līmenī.
(2)
Kopš 1973. gada Komisijai palīdzēja padomdevēja grupa, ko šim nolūkam izveidoja ar secīgiem lēmumiem, no kuriem jaunākais ir Komisijas 2003. gada 9. oktobra Lēmums 2003/709/EK par Eiropas Patērētāju padomdevējas grupas izveidošanu (1).
(3)
Grupas darbs ilgākā laikposmā liecina par nepieciešamību uzlabot tās efektivitāti, pārstāvību un atklātību. Tādēļ noteikumi, kas saistīti ar apakšgrupu radīšanu un grupas atzinumu pieņemšanu jāprecizē un tajos jāietver pēdējos gados izstrādātā labākā prakse.
(4)
Šajā sakarā ir lietderīgi pārskatīt to grupu locekļu iecelšanas procedūru, kuri pārstāv valstu patērētāju organizācijas, un ieviest grupas dalībniekiem papildu ziņošanas pienākumus, lai grupas darbā labāk iesaistītu valstu patērētāju organizācijas.
(5)
Svarīgi nodrošināt, ka grupa un tās biedri aktīvi un efektīvi darbojas, lai panāktu patērētāju interešu pārstāvību plašās ieinteresēto personu apspriedēs, kas mūsdienu Eiropā ir apspriešanas norma.
(6)
Lai nodrošinātu datu aizsardzību, grupas locekļu personas datu apstrāde jāveic saskaņā ar Kopienas tiesību aktiem par personu aizsardzību attiecībā uz personas datu apstrādi Kopienas iestādēs un struktūrās,
IR NOLĒMUSI ŠĀDI.
1. pants
Eiropas Patērētāju padomdevēja grupa
Ar šo tiek izveidota Eiropas Patērētāju padomdevēja grupa, turpmāk tekstā – “grupa”.
2. pants
Uzdevums
1.   Komisija var apspriesties ar grupu par visiem jautājumiem, kas attiecas uz patērētāju interesēm Kopienas līmenī.
2.   Grupa:
a)
ir vispārēja diskusiju grupa par jautājumiem saistībā ar patērētāju interesēm;
b)
pārstāv patērētāju intereses citos forumos un vajadzības gadījumā piedalās grupās, kuras konsultē Komisiju par jautājumiem, kas saistīti ar ES patērētāju aizsardzības politiku;
c)
konsultē Komisiju, kad tā izstrādā politiku un pasākumus, kas ietekmē patērētājus;
d)
var sniegt atzinumu par Kopienas jautājumiem, kas skar patērētājus;
e)
informē Komisiju par pārmaiņām patērētāju politikā dalībvalstīs;
f)
darbojas kā informācijas avots un apspriežu forums par Kopienas rīcību attiecībā uz valsts organizācijām.
3. pants
Dalībnieki
1.   Grupas sastāvā ir:
a)
viens loceklis no katras dalībvalsts, kas pārstāv valsts patērētāju organizācijas;
b)
viens loceklis no katras Eiropas patērētāju organizācijas.
2.   Valstu patērētāju organizācijas, kas minētas 1. punkta a) apakšpunktā, saskaņā ar valsts tiesību aktiem vai praksi reprezentatīvi pārstāv patērētājus un aktīvi darbojas valsts līmenī.
3.   Eiropas patērētāju organizācijas, kas minētas 1. punkta b) apakšpunktā, atbilst vienam no diviem šādiem kritērijiem:
a)
tās ir nevalstiskas, nav iesaistītas peļņas gūšanā un tām nav rūpniecisku, komerciālu un uzņēmējdarbības vai citu konfliktējošu interešu; un:
i)
to galvenie mērķi un darbība ir Kopienas patērētāju veselības aizsardzības, drošības un ekonomisko interešu veicināšana un aizsardzība;
ii)
tās ir pilnvarotas vismaz pusē dalībvalstu Kopienas līmenī pārstāvēt patērētāju intereses ar valsts patērētāju organizāciju starpniecību, kas saskaņā ar valsts tiesību normām vai valsts praksi ir patērētāju pārstāves un darbojas reģionu vai valsts līmenī; un
iii)
tās Komisijai ir iesniegušas apmierinošus datus par biedriem, iekšējiem noteikumiem un finansējuma avotiem;
vai
b)
tās ir nevalstiskas, nav iesaistītas peļņas gūšanā un tām nav rūpniecisku, komerciālu un uzņēmējdarbības vai citu konfliktējošu interešu un:
i)
to galvenie uzdevumi un darbības ir patērētāju interešu pārstāvēšana standartizācijas procesā Kopienas līmenī; un
ii)
vismaz divās trešdaļās dalībvalstu ir saņēmušas pilnvaras pārstāvēt patērētāju intereses Kopienas līmenī:
—
no iestādēm, kas saskaņā ar attiecīgas valsts tiesību aktiem vai praksi pārstāv dalībvalstu patērētāju organizācijas, vai
—
ja šādu organizāciju nav, dalībvalstīs ar valsts patērētāju organizāciju starpniecību, kas saskaņā ar valsts tiesību normām un valsts praksi ir patērētāju pārstāvji un darbojas valsts līmenī.
4.   Pielikumā sniegts orientējošs to organizāciju saraksts, kas pašlaik atbilst 3. punktā noteiktajiem kritērijiem.
4. pants
Dalībnieku iecelšanas kārtība
1.   Grupas locekļi, kas pārstāv valstu patērētāju aizsardzības organizācijas, tiek iecelti saskaņā ar 2. un 3. punktu.
2.   Katra dalībvalsts iesniedz sarakstu ar trim kandidātiem no valsts iestādēm, kuras pārstāv patērētāju organizācijas, ko izveidojusi minētā dalībvalsts, ja tādas ir, vai no valsts kompetentajām iestādēm. Kandidāti pārstāv reprezentatīvākās valsts patērētāju organizācijas saskaņā ar valsts noteikumiem vai praksi.
3.   Komisija ieceļ vienu locekli un vienu vietnieku no katras dalībvalsts saskaņā ar šādiem kritērijiem:
a)
kandidātiem ir plaša kompetence un pieredze ES patērētāju jautājumos;
b)
prioritāte tiek dota kandidātiem, kuri iepriekš nav bijuši šīs grupas locekļi;
c)
dzimumu līdzsvars.
4.   Grupas locekļus un katram loceklim vienu vietnieku, kuri pārstāv Eiropas patērētāju organizācijas, Komisija ieceļ pēc Eiropas patērētāju organizāciju priekšlikuma.
5.   Vietnieki automātiski aizstāj klāt neesošus dalībniekus.
6.   Komisija publicē locekļu un vietnieku sarakstu Veselības un patērētāju ģenerāldirektorāta tīmekļa vietnē un publicē Eiropas Savienības Oficiālā Vēstneša C sērijā. Grupas dalībnieku vārdus savāc, apstrādā un publicē saskaņā ar Eiropas Parlamenta un Padomes Regulu (EK) Nr. 45/2001 (2).
5. pants
Amata pilnvaru laiks
1.   Locekļu un viņu vietnieku pilnvaru termiņš ir trīs gadi un ir atjaunojams saskaņā ar 4. pantā noteikto procedūru.
2.   Trīs gadu termiņa beigās grupas locekļi un vietnieki turpina ieņemt savu amatu, kamēr tos neaizstāj vai atkārtoti neieceļ amatā.
3.   Locekļu un viņu vietnieku pilnvaru laiks beidzas pirms beidzies trīs gadu periods
a)
viņu atkāpšanās, atlaišanas vai nāves gadījumā;
b)
ja valsts institūcijas vai iestādes, kas izvirzījušas viņus par kandidātiem, pieprasa viņu aizvietošanu;
c)
ja Komisija pieprasa nomainīt locekļus vai viņu vietniekus, kuri vairs nespēj faktiski piedalīties, vai kuri neizpilda 7. panta 6. punktā noteiktos pienākumus.
4.   Grupas locekļus un vietniekus uz atlikušo trīs gadu periodu aizstāj saskaņā ar 4. pantā noteikto procedūru. Atkāpjoties no 4. panta 2. punkta, ja jāaizstāj tikai viens dalībnieks vai viens vietnieks, kas pārstāv valsts līmeņa patērētāju organizācijas, valsts struktūras vai iestādes izvirza divus jaunus kandidātus no kuriem Komisija ieceļ vienu saskaņā ar 4. panta 3. punktu.
6. pants
Asociētie dalībnieki un eksperti
1.   Pēc Komisijas priekšlikuma grupa var uzaicināt pievienoties tās darbam organizāciju pārstāvjus, kuru viens no galvenajiem mērķiem ir patērētāju interešu veicināšana un kuras tālab aktīvi darbojas Eiropas līmenī.
2.   Grupa var uzaicināt piedalīties tās darbā kā ekspertu jebkuru personu ar speciālām zināšanām par darba kārtībā esošu jautājumu.
7. pants
Darbība
1.   Komisija
a)
nosaka veidu un grafiku, saskaņā ar kuru grupa tiksies;
b)
vada grupas tikšanās;
c)
nodrošina sekretariāta pakalpojumus un organizē grupas darbu.
2.   Var izveidot apakšgrupas īpašu jautājumu izskatīšanai atbilstoši grupai noteiktajām pilnvarām. Šādas grupas likvidē, tiklīdz tās ir izpildījušas izvirzītos uzdevumus.
3.   Grupa var sniegt atzinumus pēc Komisijas pieprasījuma vai locekļa priekšlikuma ar Komisijas piekrišanu. Pieprasot atzinumu, Komisija var noteikt atzinuma sniegšanas termiņu. Katram atzinumam grupa var izvirzīt vienu vai vairākus referentus no locekļu vidus. Referents ir atbildīgs par atzinuma sagatavošanu kopumā.
4.   Grupa pieņem savu reglamentu, pamatojoties uz Komisijas priekšlikumu.
5.   Komisija publicē Veselības un patērētāju aizsardzības ģenerāldirektorāta tīmekļa vietnē atzinumus, kopsavilkumus, secinājumus, secinājumu daļas vai grupas darba dokumentus attiecīgā dokumenta oriģinālvalodā.
6.   Grupas locekļi, kas pārstāv valsts patērētāju organizācijas, informē un apspriežas ar tām savienībām, kuras tie pārstāv grupā. Katrs loceklis īsteno efektīvus pasākumus, lai regulāri visām patērētāju organizācijām valsts līmenī sniegtu ziņojumu par grupas darbu un atbildē saņemtu viņu viedokli.
7.   Līdz 1. martam katrs dalībnieks sagatavo Komisijai ziņojumu par darbu, kas veikts iepriekšējā kalendārajā gadā, pildot 6. pantā noteiktos pienākumus. Šā ziņojuma saturs tiks turpmāk noteikts reglamentā.
8. pants
Konfidencialitāte
Neskarot Līguma 287. pantu, grupas locekļi un to aizstājēji neizpauž grupas vai apakšgrupu darbā iegūto informāciju, ja Komisija tos informē par to, ka pieprasītais atzinums vai ierosinātais jautājums ir konfidenciāls.
9. pants
Sanāksmju izdevumi
1.   Komisija grupas dalībniekiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
2.   Grupas dalībniekiem atlīdzība par veiktajiem uzdevumiem netiek maksāta.
3.   Sanāksmju izdevumus atlīdzina atbilstīgi gada budžetam, ko grupai piešķīruši atbildīgie Komisijas dienesti.
10. pants
Atcelšana
Ar šo atceļ Lēmumu 2003/709/EK.
Briselē, 2009. gada 14. septembrī
Komisijas vārdā –
Komisijas locekle
Meglena KUNEVA
(1)  OV L 258, 10.10.2003., 35. lpp.
(2)  OV L 8, 12.1.2001., 1. lpp.
PIELIKUMS
Organizācijas, kas pašlaik atbilst kritērijiem, kas noteikti 3. panta 3. punktā:
—
BEUC – Bureau Européen des Unions des Consommateurs (Eiropas Patērētāju aizsardzības savienību birojs),
—
ANEC – European Association for the Co-ordination of Consumer Representation in Standardisation (Eiropas patērētāja balss standartizācijā).

Summary:
Padomdevēja grupa ES patērētājiem
Padomdevēja grupa ES patērētājiem
KOPSAVILKUMS:
Komisijas Lēmums 2009/705/EK — Eiropas Patērētāju padomdevēja grupa
KĀDS IR ŠĪ LĒMUMA MĒRĶIS?
Ar to izveido Eiropas Patērētāju padomdevēju grupu — diskusiju grupu par jautājumiem saistībā ar patērētāju interesēm Eiropas Savienības (ES) līmenī.
Ar to atceļ un precizē Lēmuma 2003/709/EK noteikumus. Ņemot vērā līdzšinējo pieredzi, tā mērķis ir uzlabot grupas efektivitāti, pārstāvību un atklātību.
SVARĪGĀKIE ASPEKTI
              
Ar grupu var apspriesties par visiem jautājumiem, kas attiecas uz patērētāju interesēm ES līmenī. Tā sniedz atzinumus un konsultē Eiropas Komisiju. Tā kalpo arī kā platforma informācijas apmaiņai starp tajā pārstāvētajām organizācijām un informē valstu organizācijas par pasākumiem ES līmenī.
Dalībnieki
Grupas sastāvā ir:
viens pārstāvis no katras ES valsts, kas pārstāv valsts patērētāju organizācijas;
viens pārstāvis no katras Eiropas patērētāju organizācijas (BEUC un ANEC).
Ir arī divi asociētie dalībnieki (Eurocoop un Coface) un divi novērotāji (Islande un Norvēģija).
Eiropas patērētāju organizācijām ir jāatbilst vairākiem kritērijiem. Tām ir jābūt nevalstiskām, bezpeļņas un nesaistītām ar rūpnieciskām, komerciālām un uzņēmējdarbības interesēm.
Tām ir jāatbilst arī šādiem kritērijiem:
to galvenais darbības veids ir patērētāju veselības aizsardzības, drošības un ekonomisko interešu aizsardzība;
tās pārstāv patērētājus vismaz pusē ES valstu;
tās Komisijai var iesniegt datus par biedriem, iekšējiem noteikumiem un finansējuma avotiem;
vai arī:
tās aktīvi darbojas Eiropas standartizācijas procesā;
vismaz divās trešdaļās ES valstu ir saņēmušas pilnvaras pārstāvēt patērētāju intereses ES līmenī.
Dalībnieku iecelšanas kārtība un amata pilnvaru laiks
Grupas sastāvā ir 30 locekļi, kurus ieceļ uz trim gadiem. Viņu pilnvaru termiņš ir atjaunojams.
Grupas locekļi, kas pārstāv valstu patērētāju aizsardzības organizācijas, tiek iecelti pēc kandidātu sarakstu saņemšanas no valsts iestādēm. Komisija ieceļ vienu locekli un vienu vietnieku no katras ES valsts saskaņā ar šādiem kritērijiem:
kandidātiem ir plaša kompetence un pieredze ES patērētāju jautājumos;
prioritāte tiek dota kandidātiem, kuri iepriekš nav bijuši šīs grupas locekļi;
grupā ir jāgarantē dzimumu līdzsvars.
Grupas locekļus, kuri pārstāv Eiropas patērētāju organizācijas, un katram loceklim vienu vietnieku Komisija ieceļ pēc Eiropas patērētāju organizāciju priekšlikuma.
Debašu kvalitātes nodrošināšanai Komisija var uzaicināt grupas darbam pievienoties asociētos dalībniekus un ekspertus, kuri ir grupā nepārstāvētu organizāciju biedri.
Darbība
Komisija nosaka grupas sanāksmju biežumu. Tā vada grupas tikšanās un nodrošina sekretariāta pakalpojumus.
Grupa pieņem savu reglamentu, pamatojoties uz Komisijas priekšlikumu.
Grupa par nolemt izveidot apakšgrupas īpašu jautājumu izskatīšanai. Patlaban ir izveidotas divas apakšgrupas:
enerģētikas apakšgrupa;
digitālā vienotā tirgus apakšgrupa.
KOPŠ KURA LAIKA ŠIS LĒMUMS IR PIEMĒROJAMS?
              
Tas ir piemērojams kopš 2009. gada 14. septembra.
KONTEKSTS
              
ES garantē augstu patērētāju aizsardzības līmeni — tā ir prasība, kuru ES ņem vērā, izstrādājot politiku un dažādus pasākumus. Pirms jebkādu tādu plānu izstrādes, kas varētu ietekmēt patērētājus, Komisija apspriežas ar patērētāju padomdevējā grupā pārstāvētajām patērētāju organizācijām. Jau kopš 1973. gada Komisijai palīdz patērētāju padomdevēja grupa, kas ir izveidota ar vairākiem lēmumiem, no kuriem pēdējais ir Lēmums 2009/705/EK.
Plašāka informācija:
sadaļa “Eiropas Patērētāju padomdevēja grupa (ECCG)” Eiropas Komisijas tīmekļa vietnē.
PAMATDOKUMENTS
            
Komisijas Lēmums 2009/705/EK (2009. gada 14. septembris), ar ko tiek izveidota Eiropas Patērētāju padomdevēja grupa (OV L 244, 16.9.2009., 21.–24. lpp.)
SAISTĪTIE DOKUMENTI
            
Komisijas Lēmums (2016. gada 18. augusts), ar ko ieceļ Eiropas Patērētāju padomdevēju grupas locekļus un viņu vietniekus (C/2016/5417) (OV C 306, 23.8.2016., 4.–5. lpp.)
Pēdējo reizi atjaunots: 04.11.2016